Die derde spoel deur SJ Naudé: 'n resensie – myAfrikaans
myafrikaans	Apr 4, 2018	Spanning
Helize van Vuuren Resensies
By die eerste lees is Die derde spoel 'n spannende speurverhaal oor 'n verlore 1933-film en 'n beeld van jeugopstand teen kapitalisme in Londen en Berlyn gedurende die jare 1986–1990, asook 'n gayseks-en-liefdesverhaal in die Bildungsroman van 'n uitgeweke Afrikaanse jongeling. Hierin is biografiese trekke van die skrywer, wat ook in Londen gebly het, gefiksionaliseerd en vertekend, ruweg te traseer, asook JM Coetzee se eie Boyhood aanvanklik vir die flardes van Etienne se Pretoria-seunsjare deureengeweef, en Youth in Londen as 'n andersoortige teenhanger.
Veel boeiender word die teks by 'n herlesing. Met die eerste lesing het die derde afdeling, "Laboratorium" vir my maar effentjies en floutjies gelyk. By herlees blyk dit die groot singewende sluitstuk te wees van 'n magistrale roman wat sowel kunswerk as filosofies-kulturele kommentaar op die mens en sy sogenaamde beskawing is.
Etienne is twee-en-twintig en studeer filmkuns in London nadat hy uit Suid-Afrika gevlug het om diensplig te vermy. Dit is 1986, die tyd van Thatcher, optogte teen apartheid, en Vigs, maar ook van eksperimentele kuns, post-punk en die Royal Vauxhall Tavern. Etienne raak verlief op 'n Duitse kunstenaar in hierdie skadustad waar mense in bouvallige […]